CELEX: 62010CN0490
Language: hu
Date: 2010-10-12 00:00:00
Title: C-490/10. sz. ügy: 2010. október 12-én benyújtott kereset — Európai Parlament kontra az Európai Unió Tanácsa

15.1.2011   
            
            
               HU
            
            
               Az Európai Unió Hivatalos Lapja
            
            
               C 13/18
            
         2010. október 12-én benyújtott kereset — Európai Parlament kontra az Európai Unió Tanácsa
   (C-490/10. sz. ügy)
   ()
   2011/C 13/30
   Az eljárás nyelve: francia
   
      Felek
   
   
      Felperes: Európai Parlament (képviselők: M. Gómez-Leal, J. Rodrigues, L. Visaggio meghatalmazottak)
   
      Alperes: az Európai Unió Tanácsa
   
      Kereseti kérelmek
   
   
               —
            
            
               A Bíróság semmisítse meg az Európai Unión belüli energiaipari infrastruktúrát érintő beruházási projekteknek a Bizottság részére való bejelentéséről és a 736/96/EK rendelet hatályon kívül helyezéséről szóló, 2010. június 24-i 617/2010/EU, Euratom tanácsi rendeletet (1);
            
         
               —
            
            
               az Európai Unió Tanácsát kötelezze a költségek viselésére.
            
         
      Jogalapok és fontosabb érvek
   
   Az Európai Parlament keresetével a 617/2010/EU, Euratom 2010. június 24-i rendelet megsemmisítését kéri, amellyel a Tanács létrehozta az energiaipari infrastruktúrát érintő beruházási projektekre vonatkozó információk Bizottság részére való bejelentésének közös keretét. A Tanács ezt a rendeletet az EUMSZ 337. cikk és az EAK 187. cikk kettős jogalapja alapján fogadta el. A Parlament szerint a jogalap Tanács általi megválasztása téves, mivel a megtámadott rendelet tárgyát képező intézkedések az Unió energia területére vonatkozó, az EUMSZ 194. cikkben külön szabályozott hatásköreinek hatálya alá tartoznak. Ezeket az intézkedéseket tehát a fent említett 194. cikk (2) bekezdése alapján, az ott előírt rendes jogalkotási eljárást követve kellett volna elfogadni, és nem az EUMSZ 337. cikk alapján, amely a Parlament semmilyen formában való részvételét sem írja elő. A Parlamentnek továbbá az a véleménye, hogy a szóban forgó intézkedések elfogadásához nem volt szükség az EAK 187. cikkre is alapozni.
   
      (1)  HL L 180., 7 o.